RÅDETS BESLUTNING af 13. december 1996 i henhold artikel 109 J, stk. 3, i traktaten om oprettelse af Det Europæiske Fællesskab om overgang til Den Økonomiske og Monetære Unions tredje fase (96/736/EF)

RÅDET FOR DEN EUROPÆISKE UNION

i dets sammensætning af stats- og regeringscheferne HAR -

under henvisning til traktatens om oprettelse af Det Europæiske Fællesskab, særlig artikel 109 J, stk. 3,

under henvisning til beretning fra Kommissionen,

under henvisning til beretning fra Det Europæiske Monetære Institut,

under henvisning til udtalelse fra Europa-Parlamentet (1),

under henvisning til Rådets anbefalinger af 11. november 1996 i henhold til traktatens artikel 109 J, stk. 2, og

ud fra følgende betragtninger:

Proceduren og tidsplanen for de afgørelse, der skal træffes om overgangen til Den Økonomiske og Monetære Unions (ØMU) tredje fase, er fastsat i artikel 109 J; i henhold til traktatens artikel 109 J, stk. 1, skal Kommissionens og Det Europæiske Monetære Instituts beretninger omfatte en undersøgelse af, hvorvidt hver medlemsstats nationale lovgivning, herunder den nationale centralbanks statut, er forenelig med traktatens artikel 107 og 108 samt statutten for Det Europæiske System af Centralbanker (ESCB), og det skal ligeledes undersøges, om der er opnået en høj grad af vedvarende konvergens ved, at hver medlemsstat har opfyldt de fire kriterier vedrørende prisstabilitet, offentlige finanser, valutakurser og langfristede rentesatser; i protokol nr. 6 til traktaten fastlægges de nærmere enkeltheder om de i traktatens artikel 109 J omhandlede konvergenskriterier;

i henhold til traktatens artikel 109 J, stk. 2, har Rådet på grundlag af disse beretninger den 11. november 1996 vurderet, om hver enkelt medlemsstat og et flertal af medlemsstaterne opfylder de nødvendige betingelser for indførelsen af en fælles valuta;

i henhold til punkt 1 i protokol nr. 11 til traktaten har Det Forenede Kongerige meddelt Rådet, at det ikke agter at gå over til tredje fase i 1997;

i henhold til punkt 1 i protokol nr. 12 til traktaten har Danmark meddelt Rådet, at det ikke vil deltage i tredje fase;

Rådet har i sine anbefalinger i henhold til traktatens artikel 109 J, stk. 2, af 11. november 1996 konkluderet, at et flertal af medlemsstaterne ikke for øjeblikket opfylder betingelserne for indførelsen af den fælles valuta, og har derfor anbefalet Rådet i dets sammensætning af stats- og regeringscheferne at beslutte, at der ikke er et sådant flertal af medlemsstaterne, at Fællesskabet derfor ikke vil gå over til ØMU'ens tredje fase i 1997, og at proceduren i traktatens artikel 109 J, stk. 4, vil blive bragt i anvendelse snarest muligt i 1998;

medlemsstaternes nationale lovgivning, herunder de nationale centralbankers statutter, er ved at blive tilpasset, således at der sikres fuld forenelighed med traktatens artikel 107 og 108 samt med ESCB-statutten; disse tilpasninger skal sikre fuld forenelighed med traktaten senest på det tidspunkt, hvor ESCB oprettes;

medlemsstaterne har gjort fremskridt i retning af konvergens på alle områder, ikke mindst når det gælder inflationstakter og rentesatser, valutakursstabilitet og andre forberedelser til ØMU, om end der er behov for yderligere fremskridt, navnlig med hensyn til de offentlige finanser; i henhold til traktatens artikel 109 J, stk. 1, andet led, har en medlemsstat holdbare offentlige finanser, hvis den har opnået en offentlig budgetstilling, der ikke udviser et uforholdsmæssigt stort underskud som fastslået i henhold til traktatens artikel 104 C, stk. 6; i henhold til Rådets afgørelser af 26. september 1994, 10. juli 1995 og 27. juni 1996 i medfør af traktatens artikel 104 C, stk. 6, har tolv medlemsstater et uforholdsmæssigt stort budgetunderskud; der er ikke noget flertal af medlemsstater, der har opnået en tilstrækkelig høj grad af vedvarende konvergens;

i henhold til traktatens artikel 109 J, stk. 4, indledes tredje fase den 1. januar 1999, hvis datoen for indledning af tredje fase ikke er blevet fastsat ved udgangen af 1997; Det Europæiske Råd vedtog i december 1995 i Madrid, at ØMU'ens tredje fase indledes den 1. januar 1999 i overensstemmelse med de i traktaten omhandlede konvergenskriterier, tidsplaner og procedurer; på samme tidspunkt vedtog Det Europæiske Råd, at det så tidligt som muligt i 1998 vil blive afgjort, hvilke medlemsstater der opfylder de nødvendige betingelser for indførelsen af den fælles valuta; i juni 1996 bekræftede Det Europæiske Råd i Firenze, at ØMU'ens tredje fase indledes den 1. januar 1999 som aftalt på Det Europæiske Råds møde i Madrid -

VEDTAGET FØLGENDE BESLUTNING:

Artikel 1

Det fremgår af en vurdering af, om hver enkelt medlemsstat opfylder de nødvendige betingelser for indførelsen af den fælles valuta, at der ikke er et flertal af medlemsstater, der opfylder disse betingelser.

Artikel 2

Fællesskabet går ikke over til ØMU'ens tredje fase i 1997.

Proceduren i traktatens artikel 109 J, stk. 4, bringes i anvendelse snarest muligt i 1998.

Artikel 3

Denne beslutning offentliggøres i De Europæiske Fællesskabers Tidende.

Udfærdiget i Dublin, den 13. december 1996.

På vegne af Rådet i dets sammensætning af stats- og regeringscheferne

J. BRUTON

Formand

(1) Udtalelse afgivet den 28. november 1996 (endnu ikke offentliggjort i Tidende).